text: Politiet henter truet mand på båd
  05 december 2014 kl. 09.17
  Syd- og Sønderjyllands Politi fik klokken 05.40 anmeldelse om, at en mand på en båd vest for Esbjerg følte sig truet af en bekendt på båden. Manden bad om, at politiet fik ham væk fra båden, da han ikke selv kunne komme i land.
  Det skete klokken 08.33, hvor betjente sejlede op langs den pågældende båd i en båd fra redningsstationen i Esbjerg. Anmelderen blev trukket over på redningsbåden. Han er i god behold, skriver politiet i en pressemeddelelse.
  Den 23-årige mand, der skal have truet, menes fortsat at være om bord på båden, men politiet har endnu ikke været i kontakt med ham. Det forsøges i øjeblikket.
  Da der er tvivl om, hvorvidt manden kan være bevæbnet med en kniv eller andet, vil det være særligt uddannede betjente, der eventuelt går om bord i båden, hvis man ikke kan komme i kontakt med ham.
  